b'\n_START_ARTICLE_\nJean-Fran\xc3\xa7ois Millet\n_START_SECTION_\nVia\xc8\x9ba \xc8\x99i Opera\n_START_PARAGRAPH_\nJean-Fran\xc3\xa7ois Millet s-a n\xc4\x83scut pe 4 octombrie 1814 \xc3\xaentr-o familie de \xc8\x9b\xc4\x83rani \xc3\xaenst\xc4\x83ri\xc8\x9bi, la Gruchy, \xc3\xaen apropiere de Cherbourg. Mo\xc8\x99ia p\xc4\x83rinteasc\xc4\x83 se \xc3\xaentindea pe colina de pe malul canalului La Manche. Pictura l-a atras pe Millet foarte devreme, \xc3\xaen 1833 pleac\xc4\x83 la Cherbourg, unde \xc3\xae\xc8\x99i \xc3\xaencepe studiile sub \xc3\xaendrumarea peisagistului Mouchel. \xc3\x8encep\xc3\xa2nd cu anul 1835, se dedic\xc4\x83 exclusiv picturii._NEWLINE_La Paris, Millet este admis la Academia de Arte Frumoase \xc8\x99i se \xc3\xaenscrie la atelierul lui Paul Delroche. C\xc3\xa2nd \xc3\xaen 1839 i se sf\xc3\xa2r\xc8\x99e\xc8\x99te bursa, Millet \xc3\xae\xc8\x99i acoper\xc4\x83 cheltuielile pict\xc3\xa2nd portrete. \xc3\x8en anul 1841 se c\xc4\x83s\xc4\x83tore\xc8\x99te cu Pauline-Virginie Ono, \xc3\xaempreun\xc4\x83 se mut\xc4\x83 la Paris. \xc3\x8en aceast\xc4\x83 perioad\xc4\x83 - denumit\xc4\x83 mai t\xc3\xa2rziu "perioada \xc3\xaenflorat\xc4\x83" - Millet picteaz\xc4\x83 tablouri frivole \xc8\x99i senzuale sub influen\xc8\x9ba stilului rococo, dup\xc4\x83 exemplul lui Jean-Honor\xc3\xa9 Fragonard. \xc3\x8en anul 1844, Pauline moare de tuberculoz\xc4\x83, iar Millet se \xc3\xaentoarce la Cherbourg._NEWLINE_Dup\xc4\x83 doar un an, 1845, Millet se mut\xc4\x83 la Le Havre \xc3\xaempreun\xc4\x83 cu noua prieten\xc4\x83, Catherine Lemaire. Aici picteaz\xc4\x83 portrete \xc8\x99i scene p\xc4\x83store\xc8\x99ti. La sf\xc3\xa2r\xc8\x99itul aceluia\xc8\x99i an, se re\xc3\xaentoarce la Paris \xc8\x99i cunoa\xc8\x99te pictori ca Constant Troyon, Narcisse Diaz de la Pe\xc3\xb1a, Honor\xc3\xa9 Daumier, Antoine Louis Barye, Th\xc3\xa9odore Rousseau. Reu\xc8\x99e\xc8\x99te s\xc4\x83-\xc8\x99i expun\xc4\x83 tablourile \xc3\xaen diverse galerii. Se \xc3\xaemprietene\xc8\x99te cu Alfred Sensier, cu care va coresponda p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii \xc8\x99i care va scrie \xc3\xaen 1881 o ampl\xc4\x83 monografie asupra vie\xc8\x9bii \xc8\x99i operei artistului._NEWLINE_C\xc3\xa2nd revolu\xc8\x9bia din februarie 1848 pune cap\xc4\x83t domniei regelui Ludovic Philip \xc8\x99i ia na\xc8\x99tere efemera "A Doua Republic\xc4\x83" (1848-1852), Millet p\xc4\x83streaz\xc4\x83 distan\xc8\x9b\xc4\x83 fa\xc8\x9b\xc4\x83 de aceste evenimente. Tabloul s\xc4\x83u intitulat V\xc3\xa2nturarea gr\xc3\xa2ului a fost totu\xc8\x99i cump\xc4\x83rat cu cinci mii de franci de ministerul de interne al guvernului provizoriu, un pre\xc8\x9b exorbitant pentru acel timp. A mai primit \xc8\x99i alte comenzi de stat \xc3\xaen valoare de 1800 de franci.\n_START_SECTION_\nStabilirea la Barbizon\n_START_PARAGRAPH_\nAceste sume \xc3\xaei ofer\xc4\x83 lui Millet posibilitatea de a p\xc4\x83r\xc4\x83si Parisul. \xc3\x8en iunie 1849, pleac\xc4\x83 \xc3\xaempreun\xc4\x83 cu prietenul s\xc4\x83u, sculptorul Charles Jacque, la Barbizon, a\xc8\x99ezare aflat\xc4\x83 \xc3\xaen p\xc4\x83durea Fontainebleau. Millet va ajunge \xc3\xaempreun\xc4\x83 cu prietenul s\xc4\x83u, pictorul Th\xc3\xa9odore Rousseau, conduc\xc4\x83torul grupului de arti\xc8\x99ti, care mai t\xc3\xa2rziu va c\xc4\x83p\xc4\x83ta denumirea "\xc8\x98coala de la Barbizon"._NEWLINE_\xc3\x8en sf\xc3\xa2r\xc8\x99it apar \xc8\x99i cump\xc4\x83r\xc4\x83torii amatori de pictur\xc4\x83, ceea ce \xc3\xaei ofer\xc4\x83 un venit regulat, de\xc8\x99i modest. \xc3\x8en anii cincizeci este vizitat din ce \xc3\xaen ce mai des de pictori de peste ocean. Din  aceast\xc4\x83 perioad\xc4\x83 dateaz\xc4\x83, printre alte opere, celebrul tablou intitulat Culeg\xc4\x83toarele de spice (1857) (reprezent\xc3\xa2nd un aspect al mottainai-ului). Critica repro\xc8\x99eaz\xc4\x83 artistului c\xc4\x83 a avut curaj s\xc4\x83 \xc3\xaenf\xc4\x83\xc8\x9bi\xc8\x99eze trei \xc8\x9b\xc4\x83r\xc4\x83nci c\xc4\x83rora li s-a permis s\xc4\x83 adune spicele r\xc4\x83mase pe c\xc3\xa2mp dup\xc4\x83 recolt\xc4\x83 \xc8\x99i este acuzat de un realism exagerat de radical. Al\xc8\x9bi critici apreciaz\xc4\x83 \xc3\xaen schimb meticulozitatea autorului \xc3\xaen elaborarea temei, descoperind ini\xc8\x9bierea unei noi tendin\xc8\x9be \xc3\xaen art\xc4\x83. Millet a zugr\xc4\x83vit cu un talent incontestabil munca \xc8\x99i oboseala fizic\xc4\x83 a acestor \xc8\x9b\xc4\x83r\xc4\x83nci. \xc3\x8en planul al doilea al tabloului se desf\xc4\x83\xc8\x99oar\xc4\x83 seceri\xc8\x99ul, la care nu iau parte personajele principale din pictur\xc4\x83, dovad\xc4\x83 a nedrept\xc4\x83\xc8\x9bii vie\xc8\x9bii \xc8\x9b\xc4\x83r\xc4\x83ne\xc8\x99ti._NEWLINE_\xc3\x8en 1867, cu ocazia Expozi\xc8\x9biei Universale, are loc \xc8\x99i expozi\xc8\x9bia sa retrospectiv\xc4\x83. \xc3\x8en 1870, din cauza r\xc4\x83zboiului, se mut\xc4\x83 pentru \xc8\x99ase luni \xc3\xaentr-o localitate aproape de Cherbourg. \xc3\x8en 1871, c\xc3\xa2nd capitala Fran\xc8\x9bei este cuprins\xc4\x83 de tulbur\xc4\x83rile revolu\xc8\x9bionare, Millet refuz\xc4\x83 s\xc4\x83 devin\xc4\x83 membru al Uniunii Arti\xc8\x99tilor Adep\xc8\x9bi ai Comunei. Din ce \xc3\xaen ce mai bolnav, nu reu\xc8\x99e\xc8\x99te s\xc4\x83 execute comanda decor\xc4\x83rii Pantheonului cu scene din via\xc8\x9ba Sfintei Genoveva._NEWLINE_Moare pe 20 ianuarie 1875, la Barbizon.\n_START_SECTION_\nGalerie\n_START_PARAGRAPH_\nTabloul Gospod\xc4\x83rie la Gr\xc3\xa9ville a fost pictat \xc3\xaen Normandia \xc8\x99i este o oper\xc4\x83 de o importan\xc8\x9b\xc4\x83 deosebit\xc4\x83, fiind precursoare a impresionismului. Gama coloristic\xc4\x83 a pictorului este foarte bogat\xc4\x83. A\xc8\x99eaz\xc4\x83 al\xc4\x83turi culoarea cald-ro\xc8\x99iatic\xc4\x83 a pere\xc8\x9bilor \xc8\x99i tonurile luminoase ale cerului, precum \xc8\x99i verdele vegeta\xc8\x9biei._NEWLINE_Tabloul intitulat Angelus este lucrarea cea mai cunoscut\xc4\x83 a lui Millet, \xc3\xaen care artistul a dorit s\xc4\x83 zugr\xc4\x83veasc\xc4\x83 pio\xc8\x99enia \xc8\x9b\xc4\x83ranilor vremii sale. Valoarea lui a crescut de la 1000 de franci, c\xc3\xa2nd a fost v\xc3\xa2ndut pentru prima dat\xc4\x83 \xc3\xaen 1860, la 800.000 de franci \xc3\xaen 1890, c\xc3\xa2nd a fost recuperat pentru Muzeul Louvre din Paris._NEWLINE_\xc3\x8en tabloul P\xc4\x83stori\xc8\x9be torc\xc4\x83toare din Overnie, Millet realizeaz\xc4\x83 efectele naturale ale cerului prin pictarea tu\xc8\x99elor transparente ale albului norilor pe albastrul dens al cerului. Folosindu-se de procedeul lumin\xc4\x83rii unor detalii \xc8\x99i l\xc4\x83s\xc4\x83rii \xc3\xaen umbr\xc4\x83 a altora, el ob\xc8\x9bine modelarea personajului at\xc3\xa2t de plastic, \xc3\xaenc\xc3\xa2t acesta devine aproape palpabil._NEWLINE_Cu tabloul Lec\xc8\x9bia de tricotat, Millet demonstreaz\xc4\x83 calitatea sa de colorist extraordinar. Nuan\xc8\x9bele de albastru se potrivesc foarte bine cu galbenul dintr-o parte ve\xc8\x99mintelor. Iluminarea este echilibrat\xc4\x83 de razele de lumin\xc4\x83 care cad pe m\xc3\xa2inile s\xc3\xa2rguincioase ale copilei. Compozi\xc8\x9bia aminte\xc8\x99te de tabloul lui Johannes Vermeer, Femeie lucr\xc3\xa2nd dantel\xc4\x83.'